
Az edzők pedagógiai attitűdjeinek vizsgálata a sportolói

Kulcsszavak: sportpedagógia; edzői filozófiai profil; motiváció; kommunikáció; eriksoni életszakaszok
Kutatásunk fókuszában az edzői kommunikáció és a sportpedagógiai eszközök alkalmazása állt, melyet az eriksoni életszakaszok függvényében vizsgáltunk. Hipotézisünk szerint, az utánpótláskorú játékosok nevelését végző edzők filozófiai profilja többnyire nem pozitivista, továbbá feltételeztük, hogy a felnőtt sportolók edzőinek megnyilvánulásaiban kevesebb sportpedagógiai motívum lelhető fel, mivel az egzisztencialista profillal ellentétben a hangsúly a teljesítménymaximalizálásra helyeződik. Hipotéziseink közé tartozik még, hogy mind a felnőtt, mind az utánpótlás korú játékosok olyan edzőt preferálnak, aki nem csupán a csúcsteljesítmény elérésére törekszik, hanem személyiségüket is formálja. Így tehát azt is feltételeztük, hogy legkevésbé a pozitivista nézetek valló edzői pedagógiai stílust részesítik előnyben.
A vizsgálatba a magyar Nemzeti Bajnokság első-, másod- és harmadosztályában szereplő edzőket, utánpótláskorú és felnőtt játékosokat vontuk be önkéntes alapon. A kutatásunk első részét képező felmérés során a játékosok egy sportmotivációt és egy edzői lelkesedést mérő skálát töltöttek ki. Az edzők által kitöltött kérdőív tételei pedig a különböző edzői filozófiákat és elképzeléseket mérték fel. A kutatás második részében a sportolók töltötték ki az edzői filozófiai profil feltárására szolgáló kérdőívet.
A kutatás eredményei alátámasztották, hogy a pozitivista edzői filozófiai stílus kevésbé jellemző az utánpótlás korú játékosokat nevelő edzőkre, hiszen ebben az életszakaszban az edzők nagyobb hangsúlyt fektetnek a pedagógiai eszközök alkalmazására a serdülők nevelési folyamatainak érdekében; míg a felnőtt sportolókkal dolgozó edzők inkább a pozitivista edzői filozófiát részesítik előnyben, ami elsősorban a sportkészségek magas szinten történő technikai elsajátítására, valamint a teljesítmény maximalizálására összpontosít, így a sportoló személyiségét formáló pedagógiai eszközök háttérbe szorulnak. A korreláció vizsgálat pedig rávilágított arra, hogy az edzői kommunikáció nemcsak a hatékony tudásátadáshoz elengedhetetlen, hanem a sportolók belső motivációját is képes befolyásolni abban az esetben, ha az edző testbeszéde kifejező és kongruens verbális közléseivel. Az a hipotézis, miszerint a sportolók legkevésbé a pozitivista nézeteket valló edzői pedagógiai stílust részesítik előnyben, nem igazolódott be, azonban tendencia szintű különbséget tapasztaltunk az utánpótlás-és a felnőtt játékosok preferencia átlaga között az utóbb említett korcsoport javára.



